b'\n_START_ARTICLE_\nAdaptaatio\n_START_SECTION_\nPreadaptaatio\n_START_PARAGRAPH_\nPreadaptaatiolla tarkoitetaan piirrett\xc3\xa4, joka ei alun perin ole muodostunut nykyiseen teht\xc3\xa4v\xc3\xa4\xc3\xa4ns\xc3\xa4 vaan joka on otettu uuteen k\xc3\xa4ytt\xc3\xb6\xc3\xb6n. Preadaptaation kautta erilaiset sopeumat muuttuvat ajan my\xc3\xb6t\xc3\xa4 ja saavat uuden roolin._NEWLINE_Preadaptaation merkityst\xc3\xa4 on korostettu neutraalissa teoriassa ja kaksoisfunktioteoriassa._NEWLINE_Neutraalin teorian mukaan vakaassa ymp\xc3\xa4rist\xc3\xb6ss\xc3\xa4 mutaation tuottama neutraali ominaisuus s\xc3\xa4ilyy Hardyn\xe2\x80\x93Weinbergin lain mukaan populaatiossa vakiona, ja uuteen ymp\xc3\xa4rist\xc3\xb6\xc3\xb6n siirrytt\xc3\xa4ess\xc3\xa4 joistakin ominaisuuksista voi olla hy\xc3\xb6ty\xc3\xa4. Esimerkiksi luonnossa rikkakasvin siemenen koko ja muoto ovat olleet neutraalissa vaihtelussa, ja osa on ollut sellaisia, ett\xc3\xa4 siemen on joko ollut eritt\xc3\xa4in pient\xc3\xa4 tai eritt\xc3\xa4in samanlaista kuin jonkun viljelykasvin siemen. T\xc3\xa4m\xc3\xa4 ominaisuus on sitten muuttunut hy\xc3\xb6dylliseksi, kun ihminen on aloittanut viljelyn; eritt\xc3\xa4in pienten ja viljelykasvin siemenen kaltaisten rikkakasvinsiementen erottelu on vaikeaa. T\xc3\xa4ll\xc3\xb6in uusi valintapaine on muuttanut entisen neutraalin ominaisuuden adaptaatioksi._NEWLINE_Kaksoisfunktioteoriassa olennaista on se ett\xc3\xa4 jollakin my\xc3\xb6hemmin kehittyneell\xc3\xa4 elimell\xc3\xa4 tai toiminnalla on aluksi ollut jokin muu funktio. Esimerkiksi kalojen uimarakosta on kehittynyt keuhkot ja matelijoiden leukanivelen luista nis\xc3\xa4kk\xc3\xa4iden v\xc3\xa4likorvan luut.'